**Balatonszepezd Község Önkormányzata Képviselő-testületének**

**16/2023. (X.9.) önkormányzati rendelete**

**a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályairól**

Balatonszepezd Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (3) bekezdésében, a 14. § vonatkozásában a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontjában és 51. § (5) bekezdésében, a 14. § vonatkozásában a Magyarország helyi önkormányzatairól szóló 2011. évi CLXXXIX. törvény 8. § (2) bekezdésében meghatározott feladatkörében eljárva a következőket rendeli el:

**1. Általános rendelkezések**

**1. §**

(1) Balatonszepezd közigazgatási területén új közterületet elnevezni, új házszámot megállapítani, a korábban megállapított közterület nevét és házszámokat megváltoztatni csak e rendelet szabályai szerint lehet.

(2) E rendelet alkalmazásában közterület: az épített környezet alakításáról és védelméről szóló 1997. évi LXXVIII. törvény 2. § 13. pontjában meghatározott terület.

**2. Közterületek elnevezése**

**2. §**

A közterületek elnevezésénél figyelemmel kell lenni a helyi kulturális, természeti vagy történelmi értékekre, sajátosságokra, a magyar nyelvhelyesség követelményeire, továbbá arra, hogy az elnevezés közérthető legyen.

**3. §**

(1) Kiemelkedő, köztiszteletben álló személyről közterületet elnevezni halála után 20 év elteltével lehet.

(2) A közterület elnevezésekor előnyben kell részesíteni a helyben jól ismert, a településhez születése, vagy munkássága folytán erősen kötődő, a helyi társadalom körében is elismert személyekről történő névadást.

(3) Kizárólag vezetéknevet alkalmazni csak akkor szabad, ha a névadó személyiség általánosan ismert, vagy ha az elnevezés egy családról történik.

(4) Új közterület elnevezésénél betűk vagy számjegyek nem helyettesíthetik a közterületnevet.

**4. §**

(1) Új közterület kialakítása után, közterületként való bejegyzését követően egy éven belül meg kell állapítani a közterület nevét.

(2) Az elnevezett közterület természetes folytatásaként nyíló új útszakasz a képviselő-testület külön elnevezési eljárása nélkül a már elnevezett közterület nevét veszi fel (meghosszabbítás).

(3) Az utca neve - külön hatósági döntés nélkül - megszűnik az utca településrendezés, beépítés vagy más módon történő megszűnésével.

**5. §**

(1) A közterület nevének megváltoztatására a közterület elnevezésére vonatkozó szabályokat kell alkalmazni.

(2) A közterület elnevezését annak megállapításától számított 10 éven belül nem lehet megváltoztatni.

(3) A közterület elnevezésének megváltoztatására akkor kerülhet sor, ha

a) az azonos hangzású elnevezések zavart keltőek és a névazonosság másként nem kezelhető, vagy

b) a névhasználatban kimutatható változás következett be vagy

c) a névhasználat a közérdek szempontjából nem megfelelő.

**6. §**

(1) A közterület elnevezése és megváltoztatása a Képviselő-testület hatáskörébe tartozik. Az elnevezésről, annak megváltoztatásáról a képviselő-testület határozattal dönt.

(2) A közterület elnevezését, elnevezésének megváltoztatását kezdeményezheti

a) a településen lakóhellyel rendelkező polgár

b) az önkormányzati képviselő

c) a polgármester

d) a településen bejegyzett székhellyel rendelkező helyi civil szervezet.

(3) A közterület elnevezésére, az elnevezés megváltoztatására irányuló kezdeményezést a jegyzőhöz kell írásban benyújtani. A kezdeményezésnek tartalmaznia kell:

a) a kezdeményezés okát (mire irányul: új elnevezésre, vagy elnevezés megváltoztatására),

b) az elnevezés megváltoztatásának szükségességét,

c) a javasolt elnevezés indokát,

d) a javasolt elnevezés kapcsolódásának indokolását a közterület környezetéhez, a településen belüli elhelyezkedéséhez,

e) a javasolt elnevezés településhez kötődését,

f) utalást a helytörténeti, vagy egyéb vonatkozásra.

**7. §**

(1) A közterület elnevezésében, elnevezésének megváltoztatásában érintett közterület lakóinak véleményét ki kell kérni.

(2) A javaslatot a képviselő-testület elé terjesztése előtt 15 napra a helyben szokásos módon közzé kell tenni annak érdekében, hogy az érintett lakosság véleménye megismerhető legyen. (3) A képviselő-testület a beérkezett véleményeket a végső javaslat kialakítása során mérlegeli, azonban a lakosság véleményének a képviselő-testület döntésére nincs kötelező ereje.

(4) A javaslatokat a polgármester terjeszti a Képviselő-testület elé.

(5) A közterület elnevezésével kapcsolatos döntést a helyben szokásos módon közzé kell tenni, a döntésről értesíteni kell az érintett közterületen lakcímmel rendelkező személyeket, az érintett ingatlan tulajdonosokat, valamint az illetékes hatóságokat.

**3. Magánút elnevezése**

**8. §**

(1) A közforgalom elől el nem zárt magánút elnevezésére, valamint az elnevezés megváltoztatására a tulajdonos kezdeményezésére, vagy a címképzésért felelős szerv megkeresésére kerülhet sor.

(2) A tulajdonosnak a kezdeményezéshez csatolni kell a magánút elnevezésére vonatkozó javaslatát. Amennyiben az eljárásra a címképzésért felelős szerv megkeresésére kerül sor, a megkeresés kézhezvételét követően a jegyző haladéktalanul intézkedik a tulajdonos javaslatának a beszerzése iránt.

(3) A magánút nevét elsősorban a tulajdonos által javasolt elnevezés szerint kell megállapítani.

(4) A tulajdonos elnevezésre vonatkozó javaslatát el kell fogadni, ha a javasolt elnevezés megfelel a központi címregiszterről és a címkezelésről szóló 345/2014. (XII. 23.) Korm. rendelet 13. § (5) bekezdésének.

(5) Amennyiben a magánút elnevezésére a címképzését felelős szerv megkeresésére kerül sor és a tulajdonos a jegyző kétszeri felhívására sem tesz javaslatot, vagy a javaslat nem felel meg a (4) bekezdésben foglaltaknak, a magánterület elnevezéséről a képviselő-testület a közterület-elnevezés szabályai szerint dönt.

(6) A magánutak nevének jelölésére, valamint magánutak elnevezésének és az elnevezés változásának közzétételére a közterületekre vonatkozó szabályokat megfelelően alkalmazni kell.

**4. A házszámozás szabályai**

**9. §**

(1) A névvel ellátott közterületeken az ingatlanokat házszámmal kell ellátni. A házszámozásra arab számokat kell használni.

(2) A közterületek ingatlanjainak számozását úgy kell elvégezni, hogy a számok a település központjától kifelé haladva 1-től kezdődően növekedjenek, és az utca jobb oldalán a páratlan számokból, a baloldalon a páros számokból kell a házszámot képezni. Amennyiben ez a megoldás nem alkalmazható, az érintett közterület számozását a magasabb rendű közút irányából kell megkezdeni.

(3) A csak egyik oldalon beépíthető közterületek telkei és a foltszerűen beépített területek folyamatosan számozhatóak.

(4) Saroktelkeket arra a közterületre kell számozni, amelyen a gyalogos közlekedésre alkalmas kapubejárat van. Ha mindkét közterületről van gyalogos kapubejáró, akkor az épület azt a házszámot kapja, amelyik közterületre a hosszabbik homlokvonala esik.

(5) Terek épületeinek, telkeinek számozását folyamatosan emelkedő sorrendben, az óramutató járásával megegyező irányban kell végezni.

**10. §**

(1) Amennyiben – a közterületnek a nyilvántartásba vett házszámokkal rendelkező szakaszán történő telekalakítás, beépítés, vagy a házszámok egyéb okból történő rendezése miatt a közterület, közterületszakasz jelentős részének átszámozására lenne szükség – az átszámozás elkerülése érdekében az érintett házszámokat az ABC ékezet nélküli nagybetűinek alátörésével kell megkülönböztetni (pl. 1/A, 1/B, 1/C).

(2) Amennyiben a címkezelési eljárás során - különösen a telekegyesítés, településrendezés, új építészeti - műszaki megoldás, vagy a közterület elnevezésének változása miatt - a meglévő házszámok összevonása válik szükségessé, az eredeti házszámok szélső értékeinek kötőjellel történő jelölésével összevont házszámot kell megállapítani.

**11. §**

(1) A házszám megváltoztatására irányuló címkezelési eljárás hivatalból, vagy annak a személynek a kérelmére indul, akinek a házszám megváltoztatásához jogos érdeke fűződik.

(2) A már megállapított házszámok megváltoztatására csak indokolt esetben, olyan rendezetlen állapot megszüntetése érdekében kerülhet sor, amely az ingatlanok egyértelmű azonosítását akadályozza, így különösen, ha:

a) az ingatlan egyedi számszerű megjelölése nem a kialakult növekvő számsorban található;

b) az ingatlan házszáma téves;

c) az ingatlan megosztására vagy egyesítésére kerül sor.

(3) A házszám megállapítása során, amennyiben a tényállás tisztázása szükséges, helyszíni szemlét kell tartani.

(4) A házszám megállapításáról hozott döntést közölni kell a 7. § (5) bekezdésben megjelölt szervekkel.

**5. Utcanév táblák elhelyezésére vonatkozó szabályok**

**12. §**

(1) Az közterületek elnevezését tartalmazó táblákat (a továbbiakban: utcanév táblák) jól látható, az eligazodást, tájékoztatást segítő helyen, a helyszíni adottságok figyelembevételével kell elhelyezni.

(2) Az utcanév táblának a közterület nevét és jellegét kell tartalmaznia.

(3) A közterületnév táblát a közterület mindkét oldalán, a közterület elején és végén, valamint az utcakereszteződésnél minden sarokingatlanon el kell helyezni.

(4) Növényzetre utcanév-táblát elhelyezni nem szabad.

(5) Az új közterület nevét tartalmazó táblákat a névadást követő 90 napon belül el kell helyezni.

(6) Megváltozott közterületnév esetén a régi utcanév táblát piros átlós vonallal áthúzva, a változásról szóló döntést követő egy évig az eredeti helyén kell tartani.

(7) Az ingatlan tulajdonosa, kezelője, vagy használója a közterületnév tábla elhelyezését és az ezzel kapcsolatos munkálatokat tűrni köteles.

(8) Az utcanév táblák kihelyezéséről, karbantartásáról, szükség szerinti cseréjéről a polgármester gondoskodik.

**6. Házszámtáblák** **elhelyezésére vonatkozó szabályok**

**13. §**

(1) Az ingatlanokat, az épületeket és a beépítetlen telkeket a közterületről jól látható táblán feltüntetett számmal kell ellátni.

(2) A házszámtábla beszerzéséről, kihelyezéséről, beleértve a házszámváltozás miatt szükségessé váló cseréről is, továbbá a megrongálódott, olvashatatlanná vált házszámtáblák kicseréléséről, a házszámtábla pótlásáról az ingatlan tulajdonosa vagy használója saját költségén köteles gondoskodni a házszám megállapításától, megváltoztatásától számított 30 napon belül.

(3) A házszámtáblát az ingatlan főépülete vagy egyéb épülete homlokzatán, az ingatlan bejárati ajtaján, kapuján, kerítésén, beépítetlen ingatlan esetén a kerítésen vagy az ingatlan más műszaki objektumán a helyi településképi rendelkezések figyelembevételével kell elhelyezni.

**14. §**

(1) A közösségi együttélés alapvető szabályait sértő magatartást követ el az az ingatlanhasználó, aki a házszámtábla kihelyezéséről, pótlásáról, a házszámváltozás vagy rongálódás miatti cseréjéről határidőn belül nem gondoskodik.

(2) A közösségi együttélés alapvető szabályait sértő magatartással összefüggő önkormányzati hatósági eljárás lefolytatására és a közigazgatási bírság kiszabására átruházott hatáskörben a Zánkai Közös Önkormányzati Hivatal jegyzője jogosult.

(3) A közösségi együttélés alapvető szabályait sértő magatartás miatt a közigazgatási hatósági eljárás bejelentés vagy a hatóság részéről eljáró személy észlelése alapján hivatalból indul. A közigazgatási hatósági eljárás

a) cselekményben megnyilvánuló, tevőleges magatartás esetén az elkövetéstől

b) mulasztásban megnyilvánuló magatartás esetén a jogszerű teljesítésre nyitva álló határidő lejártát követő

c) jogellenes állapot fenntartásában megnyilvánuló magatartás esetén a jogellenes állapot megszüntetésére nyitva álló határidő lejártát követő

30 napon belül indítható meg.

(4) Az eljárás lefolytatása során az általános közigazgatási rendtartásról szóló 2016. évi CL. törvény, valamint a közigazgatási szabálysértések szankcióiról szóló 2017. évi CXXV. törvény rendelkezéseit kell alkalmazni.

(5) A közösségi együttélés alapvető szabályait sértő magatartás természetes személy elkövetője kettőszázezer forintig, jogi személy és jogi személyiséggel nem rendelkező szervezet elkövetője kettőmillió forintig terjedő közigazgatási bírsággal sújtható.

(6) A közigazgatási bírság legkisebb összege esetenként húszezer forint.

**7. Záró rendelkezések**

**14. §**

Hatályát veszti a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályairól szóló 9/2014. (IX.25.) önkormányzati rendelet.

**15. §**

Ez a rendelet 2023. október 10-én lép hatályba.

Balatonszepezd, 2023. október 6.

**Bíró Imre                                                dr. Varga Viktória**

                              polgármester                                                      jegyző

Kihirdetve: 2023. október 9.

**dr. Varga Viktória**

jegyző